b'\n_START_ARTICLE_\nAmadeus (varausj\xc3\xa4rjestelm\xc3\xa4)\n_START_PARAGRAPH_\nAmadeus on kansainv\xc3\xa4linen, maailman suurin lentoyhti\xc3\xb6iden paikanvarausten ja muiden matkailupalvelujen tietokonevarausj\xc3\xa4rjestelm\xc3\xa4. Sen toiminnasta vastaa Amadeus IT Group, jonka p\xc3\xa4\xc3\xa4maja on Madridissa, Espanjassa. Lentolippujen lis\xc3\xa4ksi j\xc3\xa4rjestelm\xc3\xa4n kautta on mahdollista tilata junamatkoja, risteilyj\xc3\xa4 ja hotellihuoneita sek\xc3\xa4 vuokrata autoja.\n_START_SECTION_\nHistoria\n_START_PARAGRAPH_\nAir France, Lufthansa, Iberia ja SAS perustivat Amadeusin vuonna 1987 eurooppalaiseksi lentoyhti\xc3\xb6iden jakeluj\xc3\xa4rjestelm\xc3\xa4ksi. Pian j\xc3\xa4rjestelm\xc3\xa4n tarjoamien palveluiden k\xc3\xa4ytt\xc3\xa4jiksi liittyi muitakin lentoyhti\xc3\xb6it\xc3\xa4, ensimm\xc3\xa4isin\xc3\xa4 British Airways, Finnair ja Qantas._NEWLINE_Sittemmin SAS on luopunut omistajuudestaan. Vuonna 1999 yritys listautui p\xc3\xb6rssiin. Vuonna 2005 se palautui takaisin yksityiseen omistukseen. Nyky\xc3\xa4\xc3\xa4n omistajat ovat BC Partners ja Cinven 52,59\xc2\xa0prosentin osuudella, Air France 23,07:n, Lufthansa ja Iberia 11,53:n sek\xc3\xa4 Amadeus Management 1,28\xc2\xa0prosentin osuudella.\n_START_SECTION_\nLaajuus\n_START_PARAGRAPH_\nJ\xc3\xa4rjestelm\xc3\xa4\xc3\xa4 k\xc3\xa4ytt\xc3\xa4\xc3\xa4 90\xc2\xa0270 matkatoimistoa ja 29\xc2\xa0660 lentoyhti\xc3\xb6iden myyntipistett\xc3\xa4 ymp\xc3\xa4ri maailman. Lippuja voidaan varata 490 lentoyhti\xc3\xb6n lennoille, mik\xc3\xa4 kattaa 95\xc2\xa0% koko maailman reittilentoliikenteest\xc3\xa4. J\xc3\xa4rjestelm\xc3\xa4n piiriss\xc3\xa4 on my\xc3\xb6s 75\xc2\xa0280 hotellia, 22 autovuokraamoketjua 36\xc2\xa0000 paikkakunnalla sek\xc3\xa4 lukuisia muita matkapalveluiden tarjoajia, kuten lautta-, juna-, risteily-, pakettimatka- ja vakuutusyhti\xc3\xb6it\xc3\xa4. J\xc3\xa4rjestelm\xc3\xa4n verkkosivuilla k\xc3\xa4vi vuonna 2007 noin 100 miljoonaa eri k\xc3\xa4ytt\xc3\xa4j\xc3\xa4\xc3\xa4 kuukaudessa. Vuonna 2006 sen kautta tehtiin noin 499 miljoonaa varaustransaktiota._NEWLINE_J\xc3\xa4rjestelm\xc3\xa4n yll\xc3\xa4pidosta ja kehitt\xc3\xa4misest\xc3\xa4 vastaa Amadeus IT Group SA -yhti\xc3\xb6, jonka p\xc3\xa4\xc3\xa4paikkoja Madridissa sijaitsevan p\xc3\xa4\xc3\xa4majan lis\xc3\xa4ksi ovat tuotekehitysyksikk\xc3\xb6 Sophia Antipolis\xe2\x80\x99ssa, Ranskassa, tietojenk\xc3\xa4sittelykeskus Erdingiss\xc3\xa4, Saksassa sek\xc3\xa4 tietotekniikkapalvelukeskukset Lontoossa ja Sydneyss\xc3\xa4. Yhti\xc3\xb6 myy palveluitaan my\xc3\xb6s muihin tietotekniikka-alan liiketoimintatarkoituksiin. Sen palveluksessa on yli 7\xc2\xa0760 henkil\xc3\xb6\xc3\xa4.\n_START_SECTION_\nSuomi\n_START_PARAGRAPH_\nVuonna 1992 j\xc3\xa4rjestelm\xc3\xa4 otettiin k\xc3\xa4ytt\xc3\xb6\xc3\xb6n Suomessa, miss\xc3\xa4 Amadeus-ratkaisuista ovat k\xc3\xa4yt\xc3\xb6ss\xc3\xa4 muiden muassa Amadeus Selling Platform -k\xc3\xa4ytt\xc3\xb6j\xc3\xa4rjestelm\xc3\xa4, Amadeus-lipunkirjoitus, s\xc3\xa4hk\xc3\xb6inen lentolippu, kuluttajille ja yrityksille suunnatut online-varauspalvelut sek\xc3\xa4 online-kauppaan kehitetty reaaliaikainen maksupalvelu, joka kattaa korttimaksut ja pankkien verkkomaksut. J\xc3\xa4rjestelm\xc3\xa4\xc3\xa4 k\xc3\xa4ytt\xc3\xa4\xc3\xa4 yli 90\xc2\xa0% suomalaisista matkatoimistoista. Amadeus-ratkaisujen myynnist\xc3\xa4, markkinoinnista, kehitt\xc3\xa4misest\xc3\xa4, kouluttamisesta ja tuesta vastaa vuonna 1988 perustettu Finnairin tyt\xc3\xa4ryhti\xc3\xb6 Amadeus Finland Oy. Vuonna 2007 yhti\xc3\xb6n palveluksessa oli 35 henkil\xc3\xb6\xc3\xa4; sen toimitusjohtajana toimii Paula Punkari. Liikevaihto vuonna 2007 oli 11 miljoonaa euroa.'